19
1 Oraque ucuaa Pilatu Jesús ne bicaa ca xpinni gudiñe laabe. 2 Ne ucuaa ca soldadu que guichi, bizá' ca ti la'pa uluu ca ique be, ne bigacu ca laabe ti lari moradu. 3 Bidxiña ca ra nuu be, na ca':
―¡Viva rey sti ca judíu!
Ne cagapa ca lú be.
4 Bigueta biree Pilatu uyé ra nuu ca judíu ne na rabi laaca':
―Laguuya', zeda nia laabe ra nuu tu, ti ganna dxichi tu qué idxela gasti donda luguiá be.
5 Oraque biree be, nuu la'pa de guichi ique be ne nacu be lari moradu que. Para na Pilatu:
―Laguuya', rarí nuu hombre que.
6 Ora bi'ya ca xaíque sti ca sacerdote ne ca gendarme laabe bicaa ca ridxi:
―¡Bicaa laabe lu cruz! ¡Bicaa laabe lu cruz!
Para na Pilatu rabi laaca':
―Laicaa laabe laatu, laucaa laabe lu cruz, purti naa qué idxela gasti donda luguiá be.
7 Oraque ucabi cabe:
―Napa du ti ley, ne según ley stidu la? naquiiñe gati be, purti bi'ni be laabe Xiiñi Dios.
8 Ora bina diaga Pilatu xi na cabe, jma rusi bidxibi. 9 Ne biuu ndaani palaciu que, na rabi Jesús:
―Padé lii.
Peru qué nicabi Jesús.
10 Para na Pilatu rabi laabe:
―Qué za'bu naa ni canaba diidxa lii ca la? Ñee qué gannu pa napa derechu ucaa lii lu cruz o undaa lii la?
11 Oraque rabi be laa:
―Qué ñuaa dia' ladxi ná lu pa qué niguixhe Dios ñaca ni zacá. Nga runi jma stale donda napa ni beda saana naa ra nuu lu' que lii.
12 Dede óraque nisi biyubi Pilatu nundaa laabe, peru bicaa ca judíu ridxi:
―Pa undaa lu laabe la? cadi xhamigu diou' César, purti irá ni guni laa rey cadi nuu né César tobi si.
13 Ne ora bina diaga Pilatu nga la? biree né laabe, yetí ra ribí para udxiiba donda ique binni, ti lugar ni lá Gabata. 14 Bia'si pe viernes ndaani saa pascua cayaca irá ndi'. Bia' galaa dxi na Pilatu, rabi ca judíu:
―Rarí nuu rey stitu.
15 Oraque bicaa cabe ridxi:
―¡Yené laabe! ¡Yeucaa laabe lu cruz!
―Rey stitu ucaa lu cruz la? na Pilatu.
Para bicabi ca xaíque sti ca sacerdote:
―César si nga rey stidu, ne iruti ru'.
16 Oraque ru bidii Pilatu Jesús laacabe, ucaa cabe lu cruz.
Ucuá Jesús lu cruz
(Mt. 27.32-44; Mr. 15.21-32; Lc. 23.26-43)
17 Para ucuaa cabe Jesús yené cabe laa nua cruz sti', zé ti lugar lá La Calavera. Diidxa hebreu rabi cabe ni Gólgota. 18 Ne raqué bicaa cabe laabe lu cruz, laabe ne xhupa, tobi cada ladu. Laabe nuu be galahui'. 19 Ne bicaa Pilatu caadxi letra ro' ique cruz que. Sicarí na cani: “Jesús de Nazaret, Rey sti ca judíu.” 20 Stale de ca judíu biinda ni cá ique cruz que purti uriá guidxi ucuá be lu cruz, ne ucuá ca diidxa que hebreu, latín ne griegu. 21 Ne na ca xaíque que rabi Pilatu:
―Cadi ucaa lu “Rey sti ca judíu” sínuque bicaa “Na be Rey sti ca judíu laabe.”
22 ―Ni ma bicaa la? ma bicaa', na Pilatu.
23 Biluxe si bicaa ca soldadu que laabe lu cruz ucuaa ca xhaba be bi'ni ca ni tapa ndaa, tindaa cada tobi ca'. Peru túnica stibe que la? qué gapa ra di'ba', de ti ndaga si ni. 24 Para uní' stiidxa ca cadi icheza ca ni, sínuque cu' ca ni rifa, gu'ya ca tu cuee ni. Bi'ni cabe zaqué ti aca ni casi cá lu Xqui'chi Dios: “Gudiizi cabe xhaba', ne guluu cabe lari stinne lu rifa.” Ne nga pe nga bi'ni ca soldadu que.
25 Cue' cruz sti Jesús que, zuhuaa jñaa ne benda jñaa, ne María xheela Cleofas, ne María de Magdala. 26 Ora bi'ya Jesús zuhuaa jñaa raqué, ne biiya zuhuaa dxa discípulu ni nadxii que gaxha la? na rabi jñaa:
―Amá, racá zuhuaa xiiñi lu'.
27 Ne óraque rabi be discípulu que:
―Biiya, racá zuhuaa jñaa lu'.
Ne dede óraque ucuaa discípulu que jñaa be zie né ralidxi.
Ra guti Jesús
(Mt. 27.45-56; Mr. 15.33-41; Lc. 23.44-49)
28 Biluxe si irá nga, nanna be ma biluxe xhiiña be para na be:
―Cayate nisa.
Uní' be zacá ti iree ni casi cá lu Xqui'chi Dios.
29 Bia'si pe zuhuaa ti jarra huiini da' vinagre ndaani raqué para bigadxe cabe ti esponja ne bidxiiba cabe ni ique ti bara huiini sti ti yaga lá hisopo, guluu cabe ni ruaa be. 30 Güe' si be vinagre que, na be:
―Ma biluxe ni.
Ne bisaba ique be, guti be.
Bindizi ti soldado lanza xcustiá Jesús
31 Viernes cayaca irá ndi ne qué na ca judíu guiaana ca cuerpu que lu cruz purti ma chi uzulú dxi enda riziila'dxi ne laca dxi ro' ni. Para yenaba cabe Pilatu iluuza ñee cani ucuá lu cruz que, ti ganda iree ca de raqué. 32 Oraque beeda ca soldadu, guluza ca ñee ni cá primé que, ne zaqueca ñee stobi que, de iropa hombre ni ucuá né Jesús lu cruz que. 33 Peru ora bidxiña ca ra nuu be, biiya ca ma guti be, ma qué niguza ca ñee be.
34 Peru bindizi tobi de ca soldadu que ti lanza xcustiá be, ne óraque biree rini ne nisa.
35 Ni bi'ya ra uca ni, ngue nga cayuí' ni, ne dxandí ni caní' be. Laabe nanna be caní' be ni dxandí ti laatu laca guni cre tu. 36 Ne zacá uca ni ti iree ni casi cá lu Xqui'chi Dios ra na: “Qué zaluuza dxita stibe.” 37 Laca nuu sti lugar ra na: “Zuuya dxí cabe ni bindizi cabe lanza.”
Ra bigaachi Jesús
(Mt. 27.57-61; Mr. 15.42-47; Lc. 23.50-56)
38 Guca si nga la? uyé José de Arimatea, yenaba permisu ra nuu Pilatu pa ziné cuerpu sti Jesús. Naca José discípulu sti Jesús peru naga'chi purti ridxibi ca judíu. Ne uná Pilatu bidii ni laabe, para yendete be ni. 39 Laca uyé Nicodemo yené bia' ti gayuaa libra mirra nucha áloes, dxa Nicodemo uyé ra nuu be lu gueela que. 40 Ucuaa cabe xcuerpu Jesús bichenda cabe ti lari ne guluu cabe caadxi guixi ni rindá' naxhi ndaani lari que. Para bicaachi cabe laa casi rigaachi ca judíu. 41 Nuu ti le' de yaga guie' ra ucuá Jesús lu cruz que, ne ndaani le' que nuu ti ba' cubi iruti huaya'ta ndaani'. 42 Raqué gula'qui cabe Jesús purti ma chi uzulú dxi enda riziila'dxi', ne nuu ba' que gaxha.