9
Bianda ti hombre nayati galaa
(Mr. 2.1-12; Lc. 5.17-26)
1 Oraque biuu Jesús ndaani ti canuá ne udi'di sti ladu nisa que, para biuu xquidxi. 2 Raqué nuu be bedané cabe ti hombre nexhe lu ti luuna', ma guti galaa. Ora bi'ya be pabiá' napa cani bedané binni huará que fe la? na be rabi be laa:
―Bieche, xiiñe', purti ma bine perdonar xpecadu lu'.
3 Nuu caadxi maistru de ley raqué ne caní' ca ndaani ladxidó' ca', na ca': “Cayuni ndi laa Dios.” 4 Peru ma nanna Jesús xi caní' ique cabe, para na rabi laacabe:
―Xiñee caní' tu ni cadi jneza ndaani ladxidó' to. 5 Yanna lagabi naa, uná nga jma qué igana ya', gabe laabe ma uca perdonar xpecadu be la? o gabe laabe guiasa be ne sa be. 6 Naa nga Hombre Biseenda Dios ne para ganna tu zanda gune perdonar pecadu ndaani guidxilayú ri la? laguuya ni chi gune ri'.
Oraque na be rabi be ni huará que:
―Biasa, undisa jluuna lu' ne uyé rali'dxu'.
7 Oraqueca biasa hombre que, zibí'. 8 Ora bi'ya ca binni rí raqué ni bi'ni be que la? bidxibi ca ne bisisaca ca Dios pur enda nandxó' ni gudixhe lu ná binni guni.
Ra uní' né Jesús Mateu
(Mr. 2.13-17; Lc. 5.27-32)
9 De raqué biree Jesús ze', ne neza ze be que biiya be ti hombre lá Mateu zuba ruaa ti mexa ra ritixe binni impuestu. Para rabi be laa:
―Dananda naa.
Ne oraqueca biasa, zinanda laabe.
10 Ti dxi zuba be ruaa mexa ndaani ti yoo. Raqué zuba be beeda caadxi de cani ruquixe impuestu ne cani qué rulabi ley, gurí né ca laabe ne ca discípulu stibe. 11 Ne ora bi'ya ca fariseu zuba né Jesús laacabe la? na ca rabi ca ca discípulu que:
―Xiñee zuba né jmaistru tu ca malu ni ruquixe impuestu ne cani qué rulabi ley pue.
12 Ngue bina diaga Jesús, para na rabi laacabe:
―Cadi caquiiñe cani nazaaca doctor sínuque cani huará. 13 Ndi nga ni gudxi Dios binni chiqué: “Jma racaladxe guiá tu binni, que guedané tu ni gusiga'de tu naa.” Yanna cayabe laatu laché ne laiziidi xi na ca diidxa ca, purti cadi zeda yube cani nacha'hui sínuque cani cuchee.
Ejemplu sti novio
(Mr. 2.18-22; Lc. 5.33-39)
14 Oraque beeda ca discípulu sti Juan Bautista ra nuu be, ne na ca rabi ca laabe:
―Xiñee laadu ne ca fariseu, stale tiru riaana du sin idó' do, peru ca discípulu stiu' qué runi ca zacá.
15 Para rabi be laaca':
―Ziuu xa cani nuu ra enda xheela triste laga nuu novio lade ca'. Peru ora ma biaaxha cabe novio que la? óraque huaxa ziaana cabe triste.
16 Iruti ruquiidi tindaa lari cubi ra ma gureza ti lari yooxho', purti ora guia'ri lari que, zadopa lari cubi que ne zareza ra bidiiba que, ne jma rusi qué zaquiiñe ni óraque. 17 Laca qué rigaa cabe vinu cubi ndaani guidi yooxho' purti nireza guidi que, ne nixii vinu ne niniti guidi que. Peru ni runi cabe la? rigaa cabe vinu cubi ndaani guidi cubi ne óraque nin tobi nin stobi qué zaniti.
Ra bisibani Jesús xiiñi Jairu ne bisianda ti gunaa
(Mr. 5.21-43; Lc. 8.40-56)
18 Caní' ru Jesús ora biuu ti hombre naca xaíque sti yu'du', bizuxibi xañee be ne na:
―Nagasi du' guti xiiñe', peru pa che lu quixhe ná lu luguiá be la? zabani be.
19 Para biasa né be ca discípulu stibe, zinanda cabe laa. 20 Ne ra zidi'di be que biree ti gunaa ma napa doce añu de caxii rini, bidxiña neza deche be ne guda'na ñee lari ni nacu be, 21 purti na neca xhaba si be cana, zianda. 22 Ne ora guda'na gunaa que xhaba be la? bidxigueta lú be, biiya dxí be laa ne na be:
―Cadi idxibi lu, xiiñe'. Bianda lu purti bini cre lu'.
Ne oraqueca bianda gunaa que.
23 Ora bedandá be ralidxi xaíque que, biiya be ma nuu músicu cuxhidxi son gue'tu ne rí jma binni raqué cayuni ruidu. 24 Para na be rabi be laaca':
―Laguiree, purti cadi guti di dxapa huiini ri', sínuque nisiaasi si.
Ne óraque bixidxi ca binni que laabe. 25 Biree si ca binni que fuera biuu be ndaani yoo, ne gunaaze be ná dxapa huiini que para biasa. 26 Ne bireeche ni bi'ni be que idubi naca guidxi que ne xcaadxi guidxi ni nuu gaxha de raqué.
Bianda chupa ni nacheepa lú
27 De raqué biree be ze be, ne yenanda chupa ni nacheepa lú laabe, bicaa ca ridxi na ca':
―Xiiñi David, biá laadu.
28 Oraque biuu be ndaani ti yoo ne beeda cani nacheepa lú que ra nuu be. Para rabi be laaca':
―Ñee runi cre tu zanda gusianda laatu la?
―Runi cre du, Señor, na ca'.
29 Oraque guda'na be lú ca ne na be:
―Pa dxandí runi cre tu zanda gune ni la? zusianda laatu.
30 Ne oraqueca bixele lú ca', ne biinda ca be lú ca cadi gabi ca ni iruti'.
31 Peru laaca laga bicheeche ca stiidxa be idubi naca guidxi que.
Bisiní' Jesús ti mudu
32 Nécati ziree cani bianda que, biuu xcaadxi binni, né ca ti hombre ni qué randa riní' purti riguite binidxaba ique. 33 Peru casi gulee Jesús binidxaba que la? uní' be. Ne nabé bidxagayaa irá binni ni nuu raqué ne na ca':
―Qué huayuu dxi ihuinni cosa sicarí lade ca xpinni Israel, pa cadi yanna ru'.
34 Peru ca fariseu na ca':
―Nuu né be xaíque sti binidxaba', nga runi randa ribee be ca binidxaba ni riguite ique binni.
Modo biá Jesús irá binni
35 Ne guzá Jesús irá guidxi ro' ne irá guidxi huiini', canausiidi ndaani ca yu'du', ne canayuí' né laacabe ximodo runi mandar Dios ca xpinni, ne canausianda irá enda huará ne irá yuuba ni napa ca binni que. 36 Ora bi'ya be irá ca binni que la? biá be laaca', purti qué ganna ca xi guni ca ne iruti cayaca né laaca'. Nuu ca casi dendxu ni qué gapa pastor. 37 Para rabi be ca discípulu stibe:
―Ma stale binni cabeza si ucaa diaga stiidxa Dios. Tu güi ni nga huaxié'. 38 Yanna lainaba lu Dios useenda stale tu guni dxiiña ca, ti laabe nga xpixuaana ni.